21 वर्षीय सिंधु ने मात्र 6 वर्ष की आयु में बैडमिंटन में रुचि लेनी शुरू कर दी थी. तब उस का रुझान पड़ोस में खेलने तक ही सीमित था. उस समय वह मारेडपल्ली, सिकंदराबाद में रहती थी. इस समय वह कोकापेट, हैदराबाद में रहती है, जहां वह पुलेला गोपीचंद बैडमिंटन ऐकैडमी में अभ्यास के लिए जाती है. सिंधु के पिता पीवी रमण और मां पी विजया वौलीबौल के खिलाड़ी थे. पिता को अर्जुन अवार्ड से भी नवाजा गया है. वे उस इंडियन वौलीबौल टीम के मैंबर थे, जिस ने 1986 में सिओल एशियन गेम्स में कांस्य पदक जीता था. उन्होंने सिंधु की ओलिंपिक की तैयारी कराने के लिए रेलवे की नौकरी से लंबी छुट्टी ली थी और मां ने तो रेलवे की नौकरी ही उस के उद्देश्य की पूर्ति के लिए छोड़ दी थी. बड़ी बहन सौम्या भी राष्ट्रीय स्तर की हैंडबौल खिलाड़ी थी, लेकिन एमबीबीएस की पढ़ाई के लिए उस ने खेल जगत से दूरी बना ली.